Hanfodion addysgu a dysgu ar-lein
Hanfodion addysgu a dysgu ar-lein
Croeso i'r uned hon!
Nod yr uned hon yw eich arfogi chi â'r wybodaeth a'r sgiliau sylfaenol i ddylunio a chyflwyno profiadau addysgu a dysgu ar-lein effeithiol.
Cwrs wedi'i greu: Awst 2024
Diweddarwyd diwethaf: Mawrth 2026


Cyflwyniad i addysgu a dysgu ar-lein
Trawsgrifiad fideo
Emma Jones, Technolegydd Dysgu Digidol: Croeso i’n cwrs ‘Hanfodion Addysgu Ar-lein’. Nod y cwrs hwn yw rhoi i chi’r wybodaeth a’r sgiliau cychwynnol sydd eu hangen i ddylunio a darparu profiadau addysgu ar-lein effeithiol. Yn wahanol i ystafelloedd dosbarth traddodiadol, mae addysgu ar-lein yn gofyn i ni drin a thrafod offer digidol i ymgysylltu â myfyrwyr mewn fformatau cydamserol ac anghydamserol.
Lle bo rhyngweithio wyneb i wyneb yn caniatáu adborth uniongyrchol a thrafodaethau digymell, mae addysgu ar-lein yn galw’n aml am ddulliau strwythuredig a chyfarwyddiadau clir i sicrhau cyfranogiad effeithiol. Yn y cwrs hwn, byddwn yn archwilio nodweddion unigryw addysg ar-lein, gan gynnwys y buddiannau a’r heriau mae’n eu cyflwyno.
Trwy ddeall y gwahaniaethau hyn ac addasu ein harferion addysgu, gallwn greu profiadau dysgu ar-lein deinamig a chynhwysol sy’n grymuso ein myfyrwyr i lwyddo.
Gadewch i ni ddechrau!
Cyn i ni ddechrau
Cyn i ni ddechrau, mae ychydig o bethau y gallai fod angen i chi eu gwirio gyda'ch modwl neu arweinydd y rhaglen. Gall y wybodaeth hon eich helpu chi i benderfynu ar y dulliau a’r offer dosbarthu sy'n briodol ar gyfer eich cwrs: 
· Beth yw gofynion y cwrs rydych chi'n ei ddysgu? Ydy’r cwrs yn un hollol ar-lein? Fydd disgwyl i chi ddarparu rhannau o'ch cwrs ar-lein yn unig? Gall y wybodaeth hon eich helpu chi i gynllunio'ch sesiynau yn unol â hynny, yn ogystal â sicrhau bod eich myfyrwyr yn ymwybodol o bryd a ble i fynychu rhannau o'ch cwrs.
· Pa lwyfannau y mae angen eu defnyddio? Byddwn ni’n ymdrin ag offer digidol yn ddiweddarach yn yr uned hon. Fodd bynnag, efallai y bydd rhai offer sy'n benodol i'ch cwrs. Er enghraifft, oes grŵp Microsoft Teams y mae angen i chi fod yn ymwybodol ohono? Oes tudalen cwrs yn bodoli eisoes ar Moodle, ein hamgylchedd dysgu rhithwir (ADRh), y mae angen mynediad i chi fynd ati?
Bydd gwirio at yr hyn y mae angen i chi ei weld, a sicrhau bod gennych chi’r caniatâd cywir i fewngofnodi iddo yn eich helpu chi i nodi'r hyn sydd ar gael i chi.
Os ydych chi wedi cael cyfle i benderfynu ar lefel yr addysgu ar-lein yn eich cwrs, cysylltwch â'r Swyddfa Academaidd i sicrhau eich bod chi’n cyflawni'r cydbwysedd cywir o addysgu ar-lein ac wyneb yn wyneb: Canllawiau Dysgu Cyfunol. 
Os ydych chi’n darparu sesiwn Hyflex, lle byddwch chi’n addysgu myfyrwyr wyneb yn wyneb ac ar-lein ar yr un pryd, mae gennym ni sesiwn hyfforddi ar wahân ar yr hyn y gallai fod gennych chi ddiddordeb ynddo. Cysylltwch â ni i archebu sesiwn gyda ni drwy e-bostio DysguDigidol@pcydds.ac.uk, neu ewch i'r CanolfanDigidol ar gyfer adnoddau Cyflwyno Hyflex: Darganfyddwr adnoddau - Digi Centre | University of Wales Trinity Saint David


Geirfa dysgu ac addysgu ar-lein
Gydag addysgu ar-lein a chyfunol yn dod yn fwy prif ffrwd, anogir prifysgolion i harneisio dysgu digidol a mabwysiadu dull mwy hyblyg a hollbresennol sy'n 'symud yn ddi-dor rhwng dysgu ar-lein, hybrid neu gymysg, a dysgu wyneb yn wyneb yn ôl yr angen' (JISC, 2020).
Yn syml, ni fydd symud cwrs o ddull cyflwyno wyneb yn wyneb i un ar-lein yn gweithio. Mae dylunio cwrs ar-lein effeithiol yn gofyn am gynllunio, amser a meddwl. Mae hefyd ystod o ddamcaniaethau dysgu na fyddech chi efallai'n gyfarwydd â nhw a all helpu gyda dysgu ar-lein. 
Am y tro, gadewch i ni fynd trwy rai diffiniadau allweddol ar gyfer dysgu ar-lein i ymgyfarwyddo â'r derminoleg y bydd ei hangen arnoch wrth addysgu ar-lein.
Trawsgrifiad fideo
Gwen Couch, Cynghorydd Sgiliau Digidol: Wrth i ni ffeindio ein ffordd trwy dirlun addysg, mae’n hanfodol dod yn rhugl mewn iaith dysgu ar-lein. Yn yr adran hon, byddwn yn darparu rhestr termau a fydd yn gweithio fel cwmpawd, gan eich tywys trwy’r termau a chysyniadau allweddol sy’n ffurfio asgwrn cefn ein haddysgeg ddigidol.
O ‘anghydamserol’ i ‘hyflex’, mae pob term yn floc adeiladu ym mhensaernïaeth addysg ar-lein. Nid yn unig y bydd y termau hyn yn cyfoethogi eich dulliau cyfathrebu gyda chydweithwyr a myfyrwyr ond hefyd byddant yn dyfnhau eich dealltwriaeth o’r strategaethau ac offer sydd ar gael i ni.
Felly, gadewch i ni gymryd ychydig funudau i ymgyfarwyddo ein hunain gyda’r termau hyn, gan sicrhau ein bod i gyd yn siarad yr un iaith cyn i ni barhau gyda gweddill y cwrs.
Tasg
Darllenwch yr eirfa hon (5 munud). Bydd cwis wedyn i brofi eich dealltwriaeth.
· Addysgeg ddigidol: Astudio a defnyddio technolegau digidol i wella arferion dysgu ac addysgu.
· Amser ar y dasg: faint o amser y mae myfyrwyr yn ei dreulio yn cymryd rhan weithredol mewn gweithgareddau dysgu, sy'n hanfodol ar gyfer llwyddiant academaidd.
· Cynnwys rhyngweithiol: Deunyddiau ar-lein sydd wedi'u cynllunio i ennyn diddordeb dysgwyr yn weithredol drwy ryngweithio, megis cwisiau, efelychiadau, a fideos rhyngweithiol.
· Dadansoddeg ddysgu: Casglu, dadansoddi ac adrodd data am ddysgwyr a'u cyd-destunau i ddeall a chynyddu’r hyn a ddysgir.
· Darparu Hyflex: Mae cyflwyno hyblyg neu 'Hyflex' hybrid yn addysgu cydamserol ar-lein ac wyneb yn wyneb.
· Dylunio Cyffredinol ar gyfer Dysgu: Fframwaith addysgol sy'n llywio dyluniad amgylcheddau dysgu i ddiwallu anghenion amrywiol pob dysgwr.
· Dysgu ar-lein anghydamserol: Dull darparu lle mae myfyrwyr yn manteisio ar ddeunyddiau'r cwrs ac aseiniadau ar eu cyflymder a'u hamserlen eu hunain.
· Dysgu ar-lein cydamserol: Dull cyflwyno lle mae myfyrwyr yn cymryd rhan mewn dosbarthiadau ar-lein byw ar adegau a drefnwyd.
· Dysgu cyfunol: Dull addysgol sy'n cyfuno dull ar y campws, canolfan allgymorth, lleoliad, a dysgu ar-lein. Cyfeiriwch at ddiffiniad swyddogol y Brifysgol i sicrhau bod gennych chi’r aliniad cywir a chywir wrth ddefnyddio'r dull darparu hwn (Diffiniadau Dysgu Cyfunol).
· Dysgu gweithredol: Yn gyffredinol, diffinnir dysgu gweithredol yn unrhyw ddull hyfforddi sy'n ennyn diddordeb myfyrwyr yn y broses ddysgu. Yn fyr, mae dysgu gweithredol yn gofyn i fyfyrwyr wneud gweithgareddau dysgu ystyrlon a meddwl am yr hyn y maen nhw’n ei wneud.
· Dysgu gwrthdro: Strategaeth hyfforddi lle mae myfyrwyr yn adolygu deunyddiau darlithio cyn y wers, gan ganiatáu ar gyfer gweithgareddau mwy rhyngweithiol a difyr yn y dosbarth.
· Fideogynadledda: Technoleg sy'n caniatáu i ddefnyddwyr mewn gwahanol leoliadau gynnal cyfarfodydd wyneb yn wyneb heb fod yn yr un lle, a ddefnyddir yn gyffredin ar gyfer dosbarthiadau a chyfarfodydd rhithwir (e.e. Microsoft Teams, Zoom).
· Fforwm trafod: Llwyfan ar-lein lle gall myfyrwyr ac athrawon bostio negeseuon a chymryd rhan mewn trafodaethau anghydamserol.
· Gemeiddio: Defnyddio elfennau dylunio gemau mewn lleoliadau addysgol i ymgysylltu ac ysgogi myfyrwyr.
· Gweminar: Seminar neu gyflwyniad ar-lein a gyflwynir dros y rhyngrwyd mewn amser real.
· Hygyrchedd: Sicrhau bod modd i bob myfyriwr ddefnyddio cynnwys ac offer ar-lein, gan gynnwys y rhai sydd ag anableddau.
· Lluniadaeth: Damcaniaeth ddysgu sy'n pwysleisio rôl weithredol y dysgwr wrth adeiladu gwybodaeth trwy brofiad a rhyngweithio.
· Microsoft Teams: Llwyfan cydweithredu sy'n integreiddio ag Office 365 a ddefnyddir ar gyfer sgwrsio, cyfarfodydd fideo, storio ffeiliau, ac integreiddio rhaglenni.
· Moodle: Ein hamgylchedd dysgu rhithwir (ADRh), llwyfan ar-lein a ddefnyddir ar gyfer cyflwyno deunyddiau dysgu, hwyluso cyfathrebu, rheoli cyflwyniadau asesu ac olrhain cynnydd myfyrwyr.
· Sgaffaldu - Dull addysgu sy'n cynnwys darparu lefelau olynol o gymorth dros dro i helpu myfyrwyr i gyflawni lefelau uwch o ddealltwriaeth a chaffael sgiliau.
· Zoom: Offeryn fideo-gynadledda a ddefnyddir ar gyfer cyfarfodydd ar-lein, gweminarau, a dosbarthiadau rhithwir.


Cwis: Geirfa addysgu a dysgu ar-lein
· Mae'r cwis hwn yn cynnwys pum cwestiwn amlddewis.
· Rhaid i chi ateb pob un o'r pum cwestiwn yn gywir i symud ymlaen i'r adran nesaf.
· Mae gennych chi gynigion diddiwedd i gyflawni'r sgôr lwyddo.
1. Dysgu ar-lein anghydamserol yw:
a. Seminar neu gyflwyniad ar-lein a gyflwynir dros y rhyngrwyd mewn amser real.
b. Dull dysgu lle mae myfyrwyr yn cael mynediad at ddeunyddiau'r cwrs ac yn cwblhau aseiniadau ar eu cyflymder ac yn ôl eu hamserlen eu hunain.
c. Defnyddio offer fideo-gynadledda ar gyfer dysgu cydamserol.
2. Gemeiddio yw:
a. Defnyddio elfennau dylunio gemau mewn lleoliadau addysgol i ymgysylltu ac ysgogi myfyrwyr.
b. Damcaniaeth ddysgu sy'n pwysleisio rôl weithredol y dysgwr wrth adeiladu gwybodaeth.
c. Casgliad digidol o waith myfyriwr sy'n arddangos cynnydd a chyflawniadau dysgu.
3. Darparu Hyflex yw:
a. Rhaglen meddalwedd gynhwysfawr ar gyfer rheoli a chyflwyno cyrsiau addysgol a rhaglenni hyfforddi.
b. Model addysgu sy'n caniatáu i fyfyrwyr fynychu'r dosbarth yn bersonol neu ar-lein.
c. Dylunio cynnwys ac offer ar-lein i sicrhau y gellir eu defnyddio gan bob myfyriwr, gan gynnwys y rhai sydd ag anableddau.
4. Moodle yw:
a. Amgylchedd Dysgu Rhithwir (ADRh) a ddefnyddir i gyflwyno a rheoli cyrsiau addysgol ar-lein.
b. Offeryn fideo-gynadledda a ddefnyddir ar gyfer cyfarfodydd ar-lein, gweminarau, a dosbarthiadau rhithwir.
c. Llwyfan yn seiliedig ar gwmwl ar gyfer cydweithredu rhithwir a rhannu ffeiliau.
5. Dylunio Cyffredinol ar gyfer Dysgu (UDL) yw:
a. Fframwaith addysgol sy'n llywio dyluniad amgylcheddau dysgu i ddiwallu anghenion amrywiol pob dysgwr.
b. Dull dysgu lle mae myfyrwyr yn cymryd rhan mewn dosbarthiadau ar-lein byw ar adegau a drefnwyd.
c. Strategaeth hyfforddi lle mae myfyrwyr yn adolygu deunyddiau darlithio gartref ac yn cymryd rhan mewn gweithgareddau rhyngweithiol yn y dosbarth.

Pam addysgu ar-lein?
Trawsgrifiad fideo
Emma Jones, Technolegydd Dysgu Digidol: Yn yr adran hon, edrychwn ar y rhesymau cymhellol sy’n gwneud addysgu ar-lein yn rhan hanfodol o addysg gyfoes. Wrth i ni gofleidio byd lle mae dysgu digidol yn cael ei ddefnyddio fel mater o arfer yn amlach ac amlach, mae’n bwysig deall yr hyblygrwydd a’r hollbresenoldeb a gynigir gan addysgu ar-lein. Mae’n caniatáu i ni drosglwyddo’n ddiffwdan rhwng gwahanol amgylcheddau, gan ddarparu ar gyfer anghenion corff o fyfyrwyr amrywiol.
Ymunwch â fi wrth i ni ddatgelu’r manteision a’r posibiliadau a geir drwy addysgu ar-lein. Byddwn yn archwilio sut mae addysgu ar-lein yn gallu gwella hygyrchedd, darparu ar gyfer gwahanol anghenion dysgu, a darparu cyfleoedd i fyfyrwyr ymgysylltu gyda deunydd y cwrs wrth eu pwysau. Bydd yr adran hon yn amlygu potensial trawsnewidiol addysg ar-lein a sut y gall agor drysau i ffyrdd newydd o ddysgu ac addysgu.
Mae llawer o fanteision a heriau i ddysgu ar-lein. Yn yr adran hon, byddwn ni’n ymdrin ag ychydig.
Buddion
· Mwy o hyblygrwydd a chyfleuster.
· Mwy o gyfleoedd addysgol a chynhwysiant.
· Hyrwyddo ymreolaeth a hunanreoleiddio myfyrwyr.
· Lleihau'r angen i deithio.
· Yn cynyddu sgiliau digidol myfyrwyr.
Heriau
· Yn gallu creu ymdeimlad o unigedd ac ymddieithrio.
· Materion technegol ac anawsterau.
· Mynediad rhyngrwyd. 
· Diffyg sgiliau digidol.
· Diffyg cymorth.
(Lucas and Vicente, 2023)
Er mwyn sicrhau dyluniad effeithiol o brofiadau addysgu a dysgu ar-lein, mae angen i ni ystyried yr heriau a mynd i'r afael â nhw yn unol â hynny. Yn ogystal, mae'n bwysig cydnabod nad yw addysgu ar-lein bob amser yn briodol neu'n addas, er enghraifft os ydych chi’n gofyn i'ch myfyrwyr wneud gwaith labordy, neu ddefnyddio offer arbenigol, ac ati. Mae'n bwysig sicrhau eich bod chi’n cynllunio eich profiadau dysgu i gyflawni canlyniadau dysgu'r cwrs.
Yn y gweithgaredd canlynol, byddwn ni’n mynd â chi drwy senario sy'n mynd i'r afael â rhai o'r heriau hyn ac sy’n dangos i chi sut y gallwch chi fynd i'r afael â nhw wrth ddarparu ar-lein.
Gweithgaredd
Caniatewch 5 munud ar gyfer y gweithgaredd hwn.
Darlithydd yw Hasan, sydd â'r dasg o gyflwyno cwrs ar-lein ar fathemateg uwch. Mae'n gyffrous am y cyfle i gyrraedd grŵp amrywiol o fyfyrwyr, ond mae hefyd yn ymwybodol o'r heriau sy'n dod yn sgil addysgu ar-lein.
Wrth i Hasan ddechrau ar ei ddarlith ar-lein gyntaf, sylwa fod rhai myfyrwyr yn ymddangos wedi ymddieithrio a'u datgysylltu oddi wrth y drafodaeth. Mae hefyd yn derbyn ychydig o negeseuon gan fyfyrwyr sy’n rhoi gwybod am broblemau technegol wrth ddefnyddio deunyddiau'r cwrs. Yn ogystal, mae'n dysgu bod rhai myfyrwyr yn cael trafferth gyda phroblemau cysylltedd rhyngrwyd, gan ei gwneud hi'n anodd iddyn nhw gymryd rhan lawn yn y gweithgareddau ar-lein. Ar ben hynny, mae'n sylweddoli nad oes gan rai myfyrwyr y sgiliau digidol angenrheidiol i lywio'r amgylchedd dysgu ar-lein yn effeithiol.
Gan deimlo ei fod wedi'i lethu, mae Hasan yn meddwl tybed sut y gall fynd i'r afael â'r heriau hyn a darparu'r cymorth angenrheidiol i'w fyfyrwyr.
1. Pa her y mae Hasan yn ei hwynebu o ran ymgysylltu â myfyrwyr?
a. Diffyg sgiliau technegol
b. Diffyg mynediad i'r rhyngrwyd
c. Ymdeimlad o unigedd ac ymddieithrio
d. Diffyg cymorth
2. Pa broblem sy'n effeithio'n uniongyrchol ar allu myfyrwyr i gael mynediad at ddeunyddiau'r cwrs?
a. Diffyg sgiliau technegol
b. Diffyg mynediad i'r rhyngrwyd
c. Ymdeimlad o unigedd ac ymddieithrio
d. Diffyg cymorth
3. Beth yw prif bryder Hasan ynghylch cyfranogiad myfyrwyr mewn gweithgareddau ar-lein?
a. Diffyg sgiliau technegol
b. Diffyg mynediad i'r rhyngrwyd
c. Ymdeimlad o unigedd ac ymddieithrio
d. Diffyg cymorth
Mynd i'r afael â heriau
Er mwyn mynd i'r afael â'r heriau hyn, mae'n rhaid i chi felly feddwl am sut y byddwch chi’n ystyried y pedwar maes canlynol wrth ddylunio eich sesiynau ar-lein.
Sgiliau digidol
Pa lefel o sgiliau digidol sydd gan eich myfyrwyr? Peidiwch byth â chymryd lefel y sgiliau digidol yn ganiataol, ac ewch i'r afael â'r rhain drwy gyfleu'n glir y llwyfannau fydd yn cael eu defnyddio, sut y cânt eu defnyddio a sut y bydd gofyn i fyfyrwyr gymryd rhan. Gellir darparu cymorth addas trwy rannu tiwtorialau byr neu ganllawiau ar sut i gael mynediad at y llwyfannau dan sylw a'u defnyddio. Gallwch chi ddefnyddio'r Ganolfan DigiCentre i helpu i gyfeirio myfyrwyr, ac wrth gwrs hyrwyddo'r Tîm Sgiliau Digidol yn faes ar gyfer cymorth.
Mynediad i'r rhyngrwyd
· Rhaid darparu'r gofyniad i fyfyrwyr gael mynediad i'w dosbarthiadau ar-lein ymhell ymlaen llaw. Ystyriwch rannu cyfleoedd megis y Bwrsari Digidol i'r rhai y gallai fod angen cymorth ariannol arnyn nhw.
· Mae croeso hefyd i fyfyrwyr ymweld ag un o'n campysau ac ymuno â rhwydwaith wifi rhad ac am ddim Eduroam. Mae Eduroam hefyd ar gael o leoliadau eraill: Sefydliadau sy'n cymryd rhan mewn Eduroam yn y DU.
· Ystyriwch fynediad i'r rhyngrwyd yn eich darpariaeth ar-lein gan y gallai rhai myfyrwyr wynebu problemau gyda chyflymder lawrlwytho. Er enghraifft, gallai myfyriwr sy'n byw mewn ardal wledig ei chael hi'n anodd gwylio fideos cyfarwyddyd cydraniad uchel oherwydd cyflymder rhyngrwyd araf. Yn yr un modd, gallai lawrlwytho dogfennau mawr neu ddeunyddiau cwrs fod yn brofiad llafurus, gan rwystro eu gallu i gadw i fyny â'r cyflymder dosbarth a'r aseiniadau.
Adeiladu ymdeimlad o berthyn
· Gall dysgu ar-lein fod yn brofiad unig. Ystyriwch ffyrdd o gynnwys ennyd o adeiladu cymunedol, megis gweithgareddau torri’r iâ, cyfleoedd rhwydweithio a gwaith grŵp i gefnogi dysgu gan gymheiriaid. Mae fforymau trafod yn ffordd wych o hwyluso hyn.
· Mae gan wefan Times Higher Education rai syniadau ar sut i greu cymuned ddysgu ar-lein: Creu cymunedau dysgu ar-lein.
Cymorth i ddysgwyr
Stori tylwyth teg yw brodorion digidol. I fyfyrwyr, boed yn fedrus wrth ddefnyddio offer digidol ai peidio, gall dysgu ar-lein fod yn brofiad newydd a gwahanol. Rhowch yr adnoddau perthnasol i fyfyrwyr i'w helpu nhw i gyrchu a defnyddio'r offer a'r llwyfannau y byddwch chi’n eu defnyddio yn ystod y modwl. Er enghraifft, gallwch chi rannu fideos a thiwtorialau ar-lein ar sut i lywio Moodle neu ddefnyddio offer penodol, neu gyfeirio myfyrwyr at y tîm Sgiliau Digidol neu'r tîm Cymorth i Fyfyrwyr.

Dylunio profiadau ar-lein
Trawsgrifiad fideo
Emma Jones, Technolegydd Dysgu Digidol: Yn yr adran hon, byddwn yn trafod celf a dylunio creu amgylcheddau dysgu ar-lein diddorol. Mae dylunio ar gyfer addysg ar-lein yn fwy na dim ond trosglwyddo cynnwys o’r ystafell ddosbarth i’r byd digidol; mae’n galw am gynllunio ystyrlon, dealltwriaeth o ddamcaniaethau dysgu, ac ystyriaeth o brofiad y myfyriwr.
Byddwn yn archwilio egwyddorion dylunio cyrsiau ar-lein effeithiol, gan gynnwys sut i strwythuro cynnwys, hwyluso rhyngweithio, ac asesu dysgu mewn lleoliad rhithwir. Byddwn hefyd yn trafod pwysigrwydd hygyrchedd a chynwysoldeb, gan sicrhau bod ein cyrsiau ar-lein yn darparu ar gyfer anghenion a galluoedd amrywiol pob myfyriwr.
Wrth i ni archwilio egwyddorion dylunio cyrsiau ar-lein effeithiol, byddwn yn datgelu’r strategaethau sy’n gwneud dysgu’n addysgol ac yn ysbrydoledig. Gyda’n gilydd, byddwn yn dysgu sut i greu profiadau ar-lein sy’n cysylltu gyda’n myfyrwyr ac yn cael effaith parhaol ar eu taith addysgol.
Yn ôl Lavin (2018), dyma briodoleddau allweddol athrawon ar-lein effeithiol. Bydd y rhain yn rhoi rhywfaint o ysbrydoliaeth i chi ar yr hyn y gallwch ei wneud i hwyluso dysgu ar-lein effeithiol.
Meithrin perthnasoedd ac adeiladu cymuned
· Gall dysgu ar-lein fod yn brofiad unig. Cysylltwch â myfyrwyr yn gynnar trwy Microsoft Teams neu drwy fideos rhagarweiniol ar Moodle.
· Anogwch ryngweithio myfyrwyr gan ddefnyddio fforymau trafod i helpu i feithrin perthnasoedd rhwng cymheiriaid a chefnogi ymdeimlad o berthyn. Er enghraifft, drwy fforymau trafod neu weithgareddau torri’r iâ.
· Cyfeiriwch at yr adran 'Presenoldeb Hyfforddwr' yn y Safonau Dysgu ac Addysgu Digidol i gael cyngor ac arweiniad pellach.
Hwyluso cydweithio a datblygiad gwybyddol
· Cynhwyswch gyfleoedd i fyfyrwyr gydweithio â'i gilydd i gefnogi dysgu gan gymheiriaid.
· Rhannwch bynciau sy'n ysgogi'r meddwl i annog trafodaeth a myfyrdod.
Byddwn ni’n ymdrin ag offer a syniadau addas i gefnogi cydweithredu yn ddiweddarach yn yr uned hon.
Cyfathrebu a strwythuro cynnwys yn effeithiol
· Wrth ychwanegu cynnwys at Moodle, ceisiwch osgoi ychwanegu recordiadau darlithoedd hir neu destun trwy rannu cynnwys yn bynciau neu benawdau perthnasol. Gall ystod o ddulliau amlgyfrwng ategu hyn megis fideo neu ddelweddau i leihau llwyth gwybyddol a'i wneud yn fwy deniadol.
· Darparwch gyfarwyddiadau clir ac eglur ar gyfer gweithgareddau cydamserol ac anghydamserol. Er enghraifft, oes disgwyl i dasg ymchwil annibynnol fod yn dasg gyflym cyn sesiwn i ddod o hyd i ffeithiau i'w trafod, neu'n brosiect ymchwil mawr? Ydych chi'n disgwyl iddyn nhw dreulio 2 awr, 2 wythnos neu 2 fis ar y dasg?
· Cynyddwch gymhelliant myfyrwyr drwy amlinellu sut mae tasgau'n cyd-fynd â'r aseiniad, neu sut mae'n cyd-fynd â datblygu sgiliau yn eu gyrfa yn y dyfodol.
Am gyngor ac arweiniad pellach ar strwythuro eich tudalen Moodle, cyfeiriwch at yr adran 'Amgylchedd Dysgu' yn y Safonau Dysgu ac Addysgu Digidol.
Defnyddir y dudalen Moodle ganlynol i arddangos arfer gorau: man enghreifftiol ar Moodle 
Annog rhyngweithio ac atal blinder
· Mabwysiadwch ddull dysgu gweithredol, gan osgoi defnydd goddefol o gynnwys. Os gwnewch chi eich sesiwn yn fwy rhyngweithiol a chydweithredol, mae’n fwy tebygol y bydd dysgwyr am ymgysylltu.
· Ymgorffori gweithgareddau bob 15 munud i gynnal ymgysylltiad. Y nod yma yw rhoi rhywbeth 'i'w wneud' i'r myfyrwyr. Does dim rhaid i hyn fod yn weithgaredd wedi'i drefnu bob tro, gallai fod mor syml â gofyn cwestiwn i'ch myfyrwyr, neu bostio ateb yn y sgwrs.
· Trefnwch seibiannau rheolaidd o 10-15 munud bob awr ac ystyriwch weithgareddau oddi ar y sgrin i atal blinder sgrin.
Defnyddio offer digidol ac amlgyfrwng
· Defnyddiwch fformatau cynnwys amrywiol (fideo, testun, sain) i hybu ymgysylltu.
· Ni ddylai fideos fod yn hwy na 6-10 munud o hyd. Ar gyfer fideos hwy, defnyddiwch benodau, neu rhannwch nhw’n gyfres o fideos byr.
· Aliniwch offer digidol â deilliannau dysgu i wella'r profiad. Ni ddylid defnyddio technoleg yn unig er mwyn gwneud hynny. Er enghraifft, efallai y bydd angen cynnal rhai gweithgareddau yn bersonol o hyd, megis gwaith labordy.
· Osgowch gyflwyniadau gyda llawer iawn o destun. Ystyriwch fabwysiadu 12 egwyddor Amlgyfrwng Mayer ar gyfer Dysgu i leihau’r llwyth gwybyddol.
Sicrhau hygyrchedd a chydnawsedd dyfais
· Mae gennym ni ddyletswydd i sicrhau bod cynnwys yn hygyrch i bob myfyriwr. Mae hyn ar gyfer unrhyw gynnwys rydych chi'n ei greu gan gynnwys dogfennau, cyflwyniadau a fideo. Mae gennym ni uned ar wahân y gallwch chi fynd ati trwy Moodle: Cwrs: Creu cynnwys hygyrch. 
· Mae gennym hefyd wiriwr hygyrchedd wedi'i osod ar Moodle i'ch helpu chi i nodi a datrys problemau. Bydd y fideo hwn yn dangos i chi ble i ddod o hyd iddo yn Moodle, a sut y gall eich helpu chi i nodi a datrys problemau: Moodle – Gwiriwr Hygyrchedd Brickfield 
· Dewiswch offer digidol hygyrch ar amrywiaeth o ddyfeisiau, megis ffôn symudol yn ogystal â gliniadur. Gall hyn helpu i sicrhau bod eich tasgau a'ch gweithgareddau yn hygyrch i bob myfyriwr.
Mabwysiadu dysgu gwrthdro
Mae gennych chi amrywiaeth o offer a llwyfannau ar gael i chi yn y brifysgol, o adnoddau ar-lein ar gael o'r Llyfrgell i gynnwys dysgu ar-lein trwy LinkedIn Learning. Defnyddiwch y llwyfannau hyn i helpu i gyflwyno'ch cynnwys yn anghydamserol, gan eich galluogi chi i archwilio pynciau yn fanwl yn ystod sesiynau cydamserol a datblygu sgiliau meddwl uwch. Er enghraifft, gallwch chi ddarparu cynnwys darlithoedd ar fformat gwahanol i fyfyrwyr fwrw golwg drosto yn eu hamser eu hunain, gan roi cyfle i chi ddarparu rhagor o gyfleoedd dysgu ymarferol a gweithredol yn y dosbarth.
Cynnal a diweddaru cynnwys
· Cofiwch gadw'ch cynnwys yn gyfredol! Gall fod yn rhwystredig i fyfyrwyr glicio ar ddolenni at adnoddau nad ydyn nhw’n gweithio mwyach. Gwiriwch a diweddaru'r dolenni at adnoddau yn rheolaidd. Gall hyn effeithio ar brofiad myfyrwyr.
· Dilëwch gynnwys sy'n sensitif i amser i wneud adnoddau y gellir eu hailddefnyddio ar gyfer modylau yn y dyfodol. Er enghraifft, gall recordiadau fideo ddyddio yn eithaf cyflym. Os ydych chi am ailddefnyddio'r adnoddau hyn, ystyriwch gael gwared ar bethau megis dyddiadau calendr. Er bod y cynnwys yn dal yn ddefnyddiol, gall pethau megis dyddiadau effeithio ar hyder a chymhelliant myfyrwyr os ydyn nhw’n credu nad yw'r cynnwys yn gyfredol.
Darllen pellach: What are Some Key Attributes of Effective Online Teachers?
Gweithgaredd
Rhowch 5 munud ar gyfer y gweithgaredd hwn.
Dewch i gwrdd â Paulette, sydd â'r dasg o ddylunio cwrs ar-lein ar Wyddor yr Amgylchedd ar gyfer myfyrwyr israddedig. Wrth iddi ddechrau mapio syniadau ar gyfer y cwrs, mae Paulette yn adfyfyrio ar bwysigrwydd dylunio profiad dysgu ar-lein deniadol a rhyngweithiol sy'n hyrwyddo cyfranogiad myfyrwyr gweithredol ac sy’n meithrin ymdeimlad o gymuned ymhlith dysgwyr.
Fodd bynnag, mae Paulette hefyd yn ymwybodol o beryglon cyffredin i'w hosgoi wrth ddylunio cyrsiau ar-lein. Mae hi'n gwybod na ddylai dysgu ar-lein effeithiol:
· gynnwys darlithoedd hir, traddodiadol heb seibiannau;
· bod yn ddidactig, gan arwain at ddefnydd goddefol gan fyfyrwyr;
· cynnwys rhestrau darllen helaeth sy'n llethu myfyrwyr;
· bod yn brin o gyfleoedd ar gyfer rhyngweithio a chydweithio â chyfoedion;
· eithrio asesiadau ffurfiannol a chyfleoedd ar gyfer adborth;
· cynnwys unrhyw gynnwys anhygyrch.
Gyda'r egwyddorion hyn mewn golwg, mae Paulette yn bwriadu creu cwrs ar-lein deinamig a chynhwysol sy'n ymgorffori arferion gorau wrth ddylunio cyrsiau i sicrhau'r ymgysylltiad a'r deilliannau dysgu gorau posibl.
1. Pa ymarfer y dylai Paulette ei osgoi i sicrhau dyluniad cwrs ar-lein effeithiol?
· Cynnwys elfennau rhyngweithiol
· Darparu rhestrau darllen helaeth
· Cyflwyno darlithoedd hir, traddodiadol
· Hwyluso cydweithio gan gymheiriaid
2. Beth dylai Paulette ei flaenoriaethu i atal dysgu goddefol yn ei chwrs ar-lein?
· Cynnwys cyfleoedd i gymryd rhan weithredol
· Dylunio darlithoedd didactig
· Cynnwys anhygyrch
· Hepgor cyfleoedd ar gyfer adborth
3. Beth dylai Paulette ei ystyried, er mwyn sicrhau nad yw nifer y deunyddiau darllen yn llethu ei myfyrwyr?
· Darparu rhestrau darllen helaeth
· Cynnig lefelau priodol o ddarllen
· Eithrio deunyddiau darllen yn gyfan gwbl
· Cynnwys darlithoedd hir, traddodiadol

Archwilio offer dysgu digidol
Trawsgrifiad fideo
Gwen Couch, Cynghorydd Sgiliau Digidol: Yn yr adran hon, byddwn yn archwilio tirlun helaeth yr adnoddau digidol sydd ar gael ar gyfer addysg ar-lein. Dyma ble byddwn yn troi theori yn arfer, gan ddefnyddio offer arloesol i greu profiadau dysgu rhyngweithiol a diddorol.
Byddwn yn edrych yn fanwl ar wahanol blatfformau a thechnolegau sy’n cyfoethogi addysgu ar-lein, o amgylcheddau dysgu rhithwir fel Moodle i feddalwedd rhyngweithiol sy’n dod â gwersi’n fyw. Erbyn diwedd yr adran hon, bydd gennych y wybodaeth i allu dewis yr offer iawn sy’n alinio gyda’ch amcanion addysgu ac anghenion myfyrwyr.
Gadewch i ni archwilio’r offer digidol a fydd yn cyfoethogi profiadau myfyrwyr, ac yn ein grymuso ni i ddarparu profiadau dysgu ar-lein eithriadol.
Nodi offer digidol addas
Cyn i chi ddechrau, mae angen i chi ystyried eich deilliannau dysgu. Beth ydych chi'n bwriadu ei gyflawni? Beth ydych chi am i'ch myfyrwyr ei ddysgu? Gall ystyriaethau o'r ffactorau hyn eich helpu i nodi'r offeryn cywir i ddiwallu eich anghenion. Cofiwch, dylai teclyn digidol alinio â'ch strategaethau addysgu a'ch deilliannau dysgu, ac nid y ffordd arall.
Mae Fframwaith Sgwrs Diana Laurillard yn ffordd wych o ystyried ystod o weithgareddau i sicrhau eich bod chi’n cynnwys digon o gyfleoedd dysgu gweithredol wrth gyflwyno eich cwrs. Mae'r fframwaith yn nodi chwe math o ddysgu sy'n cyd-fynd â rhestr o offer y gellir eu defnyddio i'w cefnogi.
Chwe math o ddysgu
Nawr byddwn ni’n ymdrin â phob un o'r chwe math o ddysgu, a'r offer digidol cysylltiedig sydd ar gael i chi. Yn gyntaf, gadewch i ni archwilio beth mae pob math o ddysgu yn ei olygu.
· Caffael: Dysgu trwy gaffael yw'r hyn y mae dysgwyr yn ei wneud pan fyddan nhw’n gwrando ar ddarlith neu bodlediad, yn darllen o lyfrau neu wefannau, ac yn gwylio arddangosiadau neu fideos.
· Cydweithio: Mae dysgu trwy gydweithio yn croesawu trafodaeth, ymarfer a chynhyrchu yn bennaf. Gan adeiladu ar ymchwiliadau a chaffael, mae'n ymwneud â chymryd rhan yn y broses o adeiladu gwybodaeth ei hun.
· Trafodaeth: Mae dysgu trwy drafodaeth yn gofyn i'r dysgwr fynegi ei syniadau a'i gwestiynau, a herio ac ymateb i'r syniadau a'r cwestiynau gan yr athro, a/neu gan ei gyfoedion.
· Ymchwiliad: Mae dysgu drwy ymchwilio yn tywys y dysgwr i archwilio, cymharu a beirniadu'r testunau, y dogfennau a'r adnoddau sy'n adlewyrchu'r cysyniadau a'r syniadau sy'n cael eu haddysgu.
· Ymarfer: Mae dysgu trwy ymarfer yn galluogi'r dysgwr i addasu ei weithredoedd i nod y dasg, a defnyddio'r adborth i wella ei gamau nesaf. Gall adborth ddod o hunan-adfyfyrio, gan gyfoedion, gan yr athro, neu o'r gweithgaredd yntau, os bydd yn dangos iddyn nhw sut i wella canlyniadau eu gweithredu mewn perthynas â'r nod.
· Cynhyrchiad: Dysgu trwy gynhyrchu yw'r ffordd y mae'r athro yn cymell y dysgwr i atgyfnerthu'r hyn y maen nhw wedi'i ddysgu trwy fynegi eu dealltwriaeth gysyniadol bresennol a sut y gwnaethon nhw’n ei ddefnyddio'n ymarferol.
Ar ôl i chi nodi eich strategaethau addysgu a'ch amcanion dysgu, gallwch chi ddefnyddio'r mathau hyn o ddysgu i bennu'r math o weithgarwch neu’r strategaeth addysgu sy'n cyd-fynd â'ch anghenion. Er enghraifft, ydych chi'n chwilio am fyfyrwyr i ddarllen neu wylio fideo? Neu i gydweithio ar waith grŵp?
Awgrym!
Ar gyfer addysgu a dysgu ar-lein effeithiol, ceisiwch osgoi gorddefnyddio'r gweithgareddau caffael, a cheisiwch gynnwys gweithgareddau dysgu mwy egnïol megis trafodaeth, ymarfer a chynhyrchu!
Isod, fe welwch chi restr o lwyfannau ac offer y gallwch chi eu defnyddio i gyflawni a hwyluso pob math o weithgarwch. Am ragor o syniadau, cysylltwch â'r tîm Dysgu Digidol yn DysguDigidol@pcydds.ac.uk a all weithio gyda chi i nodi llwyfannau penodol sy'n diwallu eich anghenion. Os nad ydych chi’n gallu cyrraedd unrhyw un o'r llwyfannau a restrir isod, cysylltwch â Desg Wasanaeth TG i gael cymorth.
Wrth ddylunio gweithgareddau ar-lein, ystyriwch flaenoriaethu offer a gefnogir gan y Brifysgol pan fo’n bosibl er mwyn osgoi problemau sy'n ymwneud â mynediad, hygyrchedd a diogelu data. Rydym yn ymdrin ag ystyriaethau polisi ar ddiwedd yr uned hon. Fodd bynnag, os nad ydych chi’n siŵr, gwiriwch bob tro!
Caffael
Dyma enghreifftiau o ddysgu drwy gaffael:
· darllen adnoddau amlgyfrwng, gwefannau, dogfennau digidol ac adnoddau;
· gwrando ar bodlediadau, gwelediadau;
· gwylio animeiddiadau, fideos.
Offer digidol i gefnogi gweithgareddau caffael
Moodle
Os oes gennych chi gynnwys yr hoffech chi i'ch myfyrwyr ei ddarllen neu weithio drwyddo, ystyriwch greu tudalennau ar Moodle sy'n caniatáu i fyfyrwyr weithio drwyddo yn eu pwysau a bwrw golwg drosto unwaith y bydd y sesiwn drosodd. Gallwch chi ddefnyddio nodweddion 'tudalennau' neu 'testun a chyfryngau' Moodle i gyflawni hyn. Yn union fel gwefan, gallwch chi greu seibiau byr o ddysgu, gan fynd â myfyrwyr drwy ddefnyddio fideo, delweddau a hyd yn oed gyfleoedd asesu ffurfiannol megis cwisiau.
· Defnyddio'r adran testun a chyfryngau ar Moodle
· Defnyddio swyddogaeth tudalen Moodle
· Cyflwyno eich cynnwys mewn ffordd fwy rhyngweithiol gyda H5P. Gellir gweld enghreifftiau o wahanol ddefnyddiau o weithgareddau H5P ar eu gwefan: Enghreifftiau o weithgareddau H5P
Dyma ddolen at ein hadran Moodle enghreifftiol fel y gallwch chi weld sut y gallwch chi weld patrwm eich tudalennau Moodle: Adran Moodle Enghreifftiol.
Cronfeydd data clyweledol yn y llyfrgell
Mynediad i ystod eang o adnoddau electronig a fideo o'r llyfrgell. Gallwch chi ddod o hyd i gyfoeth o wybodaeth sydd ar gael i chi ei defnyddio yn eich cyrsiau sy'n cyd-fynd â gofynion hawlfraint a thrwyddedu. O fideos ar reoli busnes, i gyrsiau byr, mae gan y gronfa data sain/gweledol yn y llyfrgell y cyfan! Os hoffech chi ddefnyddio fideo yn eich cwrs, mae hwn yn lle gwych i ddechrau: Cronfeydd data Clyweledol y Llyfrgell  
Creu eich fideos eich hun
Os ydych chi'n bwriadu creu eich fideo eich hun, fodd bynnag, gallwch ddewis o ddetholiad o lwyfannau fideo yn dibynnu ar eich anghenion.
· Yn y fideo hwn, mae'r Tîm Sgiliau Digidol yn siarad â chi trwy'r gwahanol lwyfannau sydd ar gael: Sut i gofnodi, golygu a rhannu adnoddau fideo wrth addysgu. 
· Dyma rai awgrymiadau wrth greu eich fideo eich hun: Defnyddio Fideo ar gyfer Dysgu Anghydamserol.
Cydweithio
Enghreifftiau o ddysgu drwy gydweithio yw:
· prosiect grŵp bach, gan ddefnyddio fforymau ar-lein, wicis, ystafelloedd sgwrsio, ac ati ar gyfer trafod allbynnau myfyrwyr eraill;
· adeiladu neu greu allbwn digidol ar y cyd.
Offer digidol i gefnogi gweithgareddau cydweithio
Microsoft Teams
Gallwch chi a'ch myfyrwyr fanteisio ar Microsoft Teams ar gyfer gwaith grŵp. Oddi mewn i Microsoft Teams, gallwch chi sefydlu ystafelloedd trafod yn ystod sesiynau cydamserol byw. Wedyn gall pob grŵp weithio trwy eu tasg cyn dychwelyd i'r brif drafodaeth i ddiweddaru eu cyfoedion ar eu canfyddiadau. Efallai y byddwch chi hefyd am ddefnyddio'r gwahanol sianeli sydd ar gael i chi yn eich grŵp Teams. Dyma ble gallwch chi roi mynediad i'w sianel i fyfyrwyr ar gyfer gweithgareddau tymor hwy yn seiliedig ar brosiectau y gallan nhw eu defnyddio i greu cyfarfodydd, rhannu ffeiliau a chyfathrebu â'i gilydd.
· Sut i sefydlu ystafell ar Microsoft Teams
· Sut i sefydlu sianel Teams
Microsoft OneNote
Mae Microsoft OneNote yn wych ar gyfer gwaith grŵp. Meddyliwch amdano fel llyfr nodiadau ar-lein, sy'n eich galluogi chi neu'ch myfyrwyr i greu cymaint o adrannau a thudalennau ag y dymunwch chi. Gall myfyrwyr gadw golwg ar gyfarwyddiadau tasgau, cynnydd, rolau a chyfrifoldebau ac wrth gwrs unrhyw dystiolaeth y gallai fod angen iddyn nhw ei chasglu. Gall myfyrwyr gydweithio mewn amser real, ni waeth o ble maen nhw’n ymuno. Yn bwysicach fyth, mae hwn ar gael am ddim trwy Office 365, sy'n golygu nad oes angen i chi boeni am fynediad, gan y gall myfyrwyr fewngofnodi gan ddefnyddio eu cyfeiriad e-bost a'u cyfrinair e-bost myfyrwyr.
· Dechrau gyda OneNote ar gyfer addysg - Hyfforddiant | Microsoft Learn
Microsoft Whiteboard
Gallwch chi ddefnyddio Microsoft Whiteboard ar gyfer trafodaeth gydamserol a gwaith grŵp. Mae creu pynciau a thasgau trafod diddorol yn eich galluogi chi i olrhain ymgysylltiad a chydweithio myfyrwyr. Gallwch chi sefydlu bwrdd gwyn neu ofyn i fyfyrwyr sefydlu eu bwrdd gwyn eu hunain i fapio a thrafod syniadau. Manteisiwch ar dempledi wedi'u cynllunio ymlaen llaw i olrhain cynllunio prosiectau, cynllunio strategaeth a mwy. Gallwch chi hefyd olrhain sylwadau myfyrwyr ac ymuno trwy gynnig adborth personol ar eu cynnydd.
Ystyriwch ddefnyddio Microsoft Whiteboard gyda gweithgareddau polion isel i roi profiad a hyder i fyfyrwyr gyda'r platfform cyn ei ddefnyddio ar gyfer gweithgareddau gwaith grŵp.
· Dechrau arni gyda Microsoft Whiteboard
· Sut i redeg prosiect grŵp gyda Microsoft Whiteboard
· Gweithgareddau torri iâ a hwyl gyda Microsoft Whiteboard
Trafodaeth
Dyma enghreifftiau o ddysgu drwy drafod:
· tiwtorialau ar-lein;
· grwpiau a seminarau tiwtor;
· trafodaethau e-bost;
· trafodaeth mewn fforymau ar-lein;
· trafodaethau trwy offer gwegynadledda (cydamserol ac anghydamserol).
Offer digidol i gefnogi gweithgareddau trafod
Microsoft Teams
Mae ein prif offeryn fideogynadledda, Microsoft Teams yn cael ei ddefnyddio i gynnal sesiynau cydamserol ar-lein. Mae gan y llwyfan hwn lu o nodweddion trafod. Nid yn unig y gallwch chi gyfathrebu â'ch myfyrwyr trwy ddefnyddio cyfleusterau sain a chamera, ond daw hefyd â chwarel sgwrsio, lle gall myfyrwyr bostio negeseuon, cwestiynau ac atebion. Gallwch chi ddefnyddio'r dulliau hyn i hwyluso trafodaeth gyda'ch myfyrwyr. Fel y soniwyd eisoes, gallwch chi fynd gam ymhellach a chreu ystafelloedd ymneilltuo i'ch myfyrwyr drafod pynciau mewn grwpiau.
Os nad yw rhai o'ch myfyrwyr yn barod eto i ymuno yn y drafodaeth ar gamera, gallwch chi eu hannog nhw i bostio yn y sgwrs, defnyddio emoji neu bostio gif i helpu i roi cyfle iddyn nhw ymateb.
· Dysgu rhagor am gyfarfodydd, sgyrsiau a phostiadau mewn timau dosbarth
· Anfon emoji, GIF, neu sticer ar Microsoft Teams
· Sut i sefydlu ystafell drafod ar Microsoft Teams
Vevox
Os ydych chi'n chwilio am ffordd fwy rhyngweithiol o hwyluso trafodaeth, mae ein teclyn pleidleisio a chwisiau, Vevox, yn eich galluogi chi i ymgysylltu â myfyrwyr trwy ddarparu cwestiynau sy'n ysgogi'r meddwl. Defnyddiwch y gwahanol nodweddion niferus yn y llwyfan megis polau, creu cymylau geiriau, cwestiynau pin ar ddelwedd, graddfeydd a rhagor. Gallwch chi hefyd ei gynnwys yn eich PowerPoints neu ychwanegu at eich galwad Microsoft Teams!
Mae Vevox yn rhoi cyfle i chi ymgysylltu â'r holl fyfyrwyr mewn trafodaeth, gan eich galluogi chi i ddarparu ffordd fwy cynhwysol o gasglu persbectif myfyrwyr a sbarduno trafodaeth graff gan y rhai na fydden nhw fel arfer yn cymryd rhan mewn trafodaeth. Gallwch chi hefyd ddefnyddio'r nodweddion hyn mewn modd dienw, gan roi mwy o hyder i'ch myfyrwyr wrth ymateb a chymryd rhan!
· Dechrau arni gyda Vevox
· Ychwanegiadau PowerPoint Vevox - beth y mae angen i chi ei wybod
· Defnyddio Vevox gyda Microsoft Teams
· Syniadau torri’r iâ Vevox ar gyfer eich sesiwn nesaf
· Awgrymiadau ac ysbrydoliaeth gan ddefnyddio Vevox mewn Addysg Uwch
Fforwm trafod Moodle
Ar gyfer trafodaeth anghydamserol, ystyriwch ddefnyddio'r gweithgaredd Fforwm Moodle. Gall trafodaeth anghydamserol eich helpu chi i gefnogi dysgu gweithredol a chymheiriaid wrth ofyn i fyfyrwyr gwblhau gwaith ar-lein yn eu hamser eu hunain. Gall adeiladu mewn pryd i gefnogi dysgu gan gymheiriaid hefyd helpu i gefnogi ac adeiladu ymdeimlad o gymuned sy'n bwysig ar gyfer dysgu ar-lein neu o bell.
· Camau i greu fforwm trafod da (Prifysgol Llundain) 
· Datblygu profiadau dysgu ar-lein llwyddiannus gyda model 5 Cam Gilly Salmon
· Ychwanegu gweithgaredd Fforwm ym Moodle
Ymchwiliad
Dyma enghreifftiau o ddysgu drwy ymchwilio:
· defnyddio cyngor ac arweiniad ar-lein;
· dadansoddi'r syniadau a'r wybodaeth mewn amrywiaeth o adnoddau digidol;
· defnyddio offer digidol i gasglu a dadansoddi data;
· cymharu testunau digidol, defnyddio offer digidol ar gyfer chwilio a gwerthuso gwybodaeth a syniadau.
Offer digidol i gefnogi gweithgareddau ymchwilio
Microsoft Forms
Gall staff academaidd ddefnyddio Microsoft Forms i greu arolygon, cwisiau a pholau ar-lein a all gasglu a dadansoddi data gan fyfyrwyr neu ffynonellau eraill. Er enghraifft, gall athro ddefnyddio Forms i ddylunio holiadur sy'n gofyn i fyfyrwyr werthuso gwahanol destunau digidol yn seiliedig ar feini prawf penodol, megis hygrededd, perthnasedd a chywirdeb. Gellir arddangos canlyniadau'r holiadur mewn siartiau a graffiau a all helpu'r athro a'r myfyrwyr i gymharu a phwyso a mesur y wybodaeth a'r syniadau yn y testunau.
Mae SPSS ac NVivo hefyd ar gael ar gyfer prosiectau ymchwil mwy datblygedig. Cysylltwch â ni am gymorth ar y rhain.
· Dechrau arni gyda Microsoft Forms
· Creu eich ffurflen gyntaf gyda Microsoft Forms
· Creu ffurflen neu gwis gyda Microsoft Forms
· Archwilio templedi Microsoft Forms
Adnoddau ar-lein drwy'r Llyfrgell
Mae llyfrgell adnoddau ar-lein y Brifysgol yn cynnig mynediad i ystod eang o gyfnodolion academaidd, erthyglau, llyfrau, adnoddau fideo, a rhagor. Gall myfyrwyr ddefnyddio'r llyfrgell i chwilio am ffynonellau perthnasol a dibynadwy a all eu helpu nhw i ateb eu cwestiynau ymchwil, datblygu eu dadleuon, a dyfnhau eu dealltwriaeth o'r pwnc. Mae'r llyfrgell hefyd yn darparu canllawiau ar sut i werthuso, dyfynnu, a chyfeirio'r ffynonellau y maen nhw’n dod o hyd iddyn nhw, yn ogystal â sut i osgoi llên-ladrad a chamymddwyn academaidd.
· Chwilio'r llyfrgell ar-lein
· Creu eich rhestr adnoddau eich hun ym Moodle
· Cymorth llyfrgell i’r staff
· Cymorth academaidd ac InfoSkills
Gweithgareddau Moodle
Mae gweithgareddau Moodle megis Glossary, Wiki a Database yn caniatáu i fyfyrwyr rannu eu canfyddiadau, cymharu gwahanol ffynonellau, a chydweithio ar greu sylfaen wybodaeth. Mae'r gweithgareddau hyn hefyd yn eich galluogi chi i fonitro cynnydd y myfyrwyr, darparu adborth, ac asesu eu canlyniadau dysgu. Trwy ddefnyddio'r offer hyn, gall myfyrwyr gymryd rhan mewn ymchwiliad gweithredol, adolygiad cyfoedion, ac adfyfyrio.
· Gweithgaredd geirfa
· Gweithgaredd Wici
· Gweithgaredd cronfa ddata
Ymarfer
Dyma enghreifftiau o ddysgu drwy ymarfer:
· defnyddio offer a modelau digidol;
· efelychiadau;
· gemau digidol;
· microfydau;
· labordai rhithwir a theithiau maes;
· gweithgareddau chwarae rôl ar-lein.
Offer digidol i gefnogi gweithgareddau ymarfer
Gweithgareddau rhyngweithiol ar Moodle
Gallwch chi ddefnyddio ap ar Moodle o'r enw H5P i ddylunio ystod o wahanol weithgareddau rhyngweithiol y gallwch chi eu defnyddio i asesu dealltwriaeth myfyrwyr. Gallwch chi greu gwahanol fathau o weithgareddau H5P, megis fideo rhyngweithiol, llusgo a gollwng, neu senarios canghennog a'u hymgorffori yn eich cwrs Moodle. Gall gweithgareddau H5P roi adborth ar unwaith i'ch myfyrwyr ar eu gweithredoedd a'u dewisiadau, a'u helpu nhw i wella eu dealltwriaeth a'u sgiliau mewn perthynas â'r nodau dysgu.
· Cyflwynwch eich cynnwys mewn ffordd fwy rhyngweithiol gyda H5P.
· Gellir gweld enghreifftiau o wahanol ddefnyddiau o weithgareddau H5P ar eu gwefan: Enghreifftiau o weithgareddau H5P
Pecynnau e-ddysgu
Ffordd arall o ddylunio gweithgareddau dysgu ar-lein deniadol a rhyngweithiol yw defnyddio pecynnau e-ddysgu. Mae'r rhain yn fodylau annibynnol y gellir eu hymgorffori ar Moodle ac maen nhw’n cynnig amrywiaeth o nodweddion, megis cynnwys amlgyfrwng, cwisiau, senarios canghennog, gemau, ac adborth. Gall pecynnau e-ddysgu gefnogi dysgwyr i ddefnyddio eu gwybodaeth a'u sgiliau mewn amrywiaeth o gyd-destunau a senarios. Wedyn gallan nhw dderbyn adborth ar eu gweithredoedd a'u penderfyniadau, ac adfyfyrio ar eu canlyniadau dysgu.
I archwilio'r opsiwn hwn, mae gan y brifysgol dîm ymroddedig o ddylunwyr dysgu a all ddylunio pecynnau e-ddysgu. Cysylltwch â'r tîm Dysgu Digidol am ragor o wybodaeth.
Speaker Coach PowerPoint
Mae PowerPoint Coach yn offeryn a all helpu'ch myfyrwyr i wella eu sgiliau cyflwyno trwy roi adborth iddyn nhw ar eu cyflymder, eu traw, eu geiriau llenwi, a rhagor. Gall eich myfyrwyr ddefnyddio PowerPoint Coach i ymarfer eu cyflwyniad cyn ei gyflwyno i'w cyfoedion neu hyfforddwyr. Fel hyn, gallan nhw atgyfnerthu eu dysgu, mynegi eu dealltwriaeth, a gwella eu hyder.
Mae'r swyddogaeth hon o fewn PowerPoint yn darparu amgylchedd rhyngweithiol i fyfyrwyr lle gallan nhw dderbyn adborth uniongyrchol a phersonol ar eu perfformiad. Gall yr adborth hwn eu helpu nhw i nodi eu cryfderau a'u meysydd i'w gwella ac i addasu eu cyflwyniad yn unol â hynny. Sylwer bod yr offeryn ar gael yn Saesneg yn unig ar hyn o bryd.
· Dechrau arni gyda PowerPoint Speaker Coach
· Awgrymiadau gan PowerPoint Speaker Coach
Cynhyrchu
Dyma enghreifftiau o ddysgu drwy gynhyrchu:
· cynhyrchu a storio dogfennau digidol, arteffactau, modelau, animeiddiadau, sioeau sleidiau, lluniau, adnoddau, fideos, blogiau ac e-bortffolios;
· cynrychioliadau o ddyluniadau;
· perfformiadau.
Offer digidol i gefnogi gweithgareddau cynhyrchu
Microsoft OneNote
Mae defnyddio Microsoft OneNote yn ddull effeithiol o fonitro cynnydd, dogfennu prawf yn ystod ymarfer portffolio, a chynnig lle i ddarparu adborth ffurfiannol tra bo myfyriwr yn symud ymlaen trwy ei gwrs. Gall myfyrwyr drefnu eu gwaith gan ddefnyddio adrannau a thudalennau, ymgorffori elfennau amlgyfrwng, a chysylltu â ffynonellau perthnasol. Gallan nhw hefyd gael adborth gennych chi neu eu cyfoedion gan ddefnyddio sylwadau, anodiadau neu nodiadau sain.
· Dechrau gyda OneNote ar gyfer addysg - Hyfforddiant | Microsoft Learn
· Dechrau gyda Llyfrau Nodiadau Dosbarth OneNote - Hyfforddiant | Microsoft Learn
Microsoft Sway
Un o'r ffyrdd y gellir defnyddio Microsoft Sway i gefnogi'r math o weithgaredd cynhyrchu yw trwy ganiatáu i fyfyrwyr greu a rhannu naratifau digidol yn seiliedig ar eu canlyniadau dysgu. Gall myfyrwyr ddefnyddio Sway i ddangos eu dealltwriaeth o bwnc, mynegi eu barn neu safbwyntiau, gwella sgiliau cyfathrebu neu arddangos eu sgiliau creadigol. Ynghyd â'r gallu i ychwanegu delweddau sioe sleidiau, fideo a ffurflenni gwreiddio, mae gan eich myfyrwyr y rhyddid i greu eu hadroddiad, eu cyflwyniad, eu blog neu eu cylchlythyr proffesiynol eu hunain.
Trwy ddefnyddio Sway, gall myfyrwyr gymryd rhan mewn gweithgaredd cynhyrchu ystyrlon a dilys sy'n gwella eu profiad dysgu.
· Dechrau arni gyda Microsoft Sway
· Tiwtorialau Microsoft Sway
· Sut i rannu cyflwyniad Sway
Microsoft Clipchamp
Gall myfyrwyr ddefnyddio Microsoft Clipchamp i greu a rhannu arteffactau digidol i ddangos eu dysgu. Gall myfyrwyr ddefnyddio Clipchamp i lanlwytho eu fideos eu hunain, ychwanegu capsiynau a thrawsgrifiadau, a gwahodd adborth gan eu cyfoedion neu eu hyfforddwyr. Gall hyn helpu myfyrwyr i ddatblygu eu sgiliau llythrennedd digidol, cyfathrebu a chyflwyno, yn ogystal ag arddangos eu creadigrwydd a'u gwybodaeth am bwnc.
· Dechrau arni gyda Microsoft Clipchamp
· Gweld eich fideos ar Microsoft Clipchamp
· Rhannu fideo Clipchamp
· Gwneud sylwadau ar fideo Clipchamp
· Gwneud eich fideo Clipchamp yn rhyngweithiol



Darparu addysgu ar-lein a rheoli ystafell ddosbarth
Trawsgrifiad fideo
Emma Jones, Technolegydd Dysgu Digidol: Gall mentro i faes darparu addysgu ar-lein a rheoli ystafell ddosbarth fod yn frawychus! Yma, byddwn yn datgelu hanfodion yr hyn yw tywys a meithrin cymuned dysgu rhithwir. Mae meistroli hyfforddiant digidol yn mynd tu hwnt i gyflwyno cynnwys; mae’n galw am greu amgylchedd creadigol a chefnogol lle bydd pob myfyriwr yn ffynnu.
Byddwn yn archwilio’r strategaethau a’r arferion gorau ar gyfer darparu cynnwys eich cwrs ar-lein yn effeithiol a rheoli eich ystafell ddosbarth rhithwir. Mae’r adran hon yn hanfodol er mwyn sicrhau bod eich addysgu ar-lein yr un mor effeithiol a diddorol â hyfforddiant wyneb i wyneb.
Erbyn diwedd yr adran hon, bydd gennych gasgliad o dechnegau i gynnal gofod ar-lein strwythuredig a chefnogol ar gyfer eich myfyrwyr. Fel addysgwyr, gennym ni mae’r allwedd i ddatgloi potensial ein hystafelloedd dosbarth rhithwir, gan sicrhau bod pob sesiwn yn gam ymlaen tuag at ragoriaeth academaidd a thwf personol.
Pennu disgwyliadau
Pennwch ddisgwyliadau myfyrwyr ar ddechrau cwrs neu fodwl. Rhaid i fyfyrwyr wybod pryd, ble a sut i fynychu eich cwrs. Os ydych chi'n darparu addysg ar-lein ar gyfer rhan o'ch cwrs yn unig, gwnewch yn siŵr bod hyn yn cael ei gyfleu ymlaen llaw.
Ar ddechrau eich sesiwn gyntaf, amlinellwch y disgwyliad i fyfyrwyr ar sut y gallan nhw gyfathrebu â chi. Ydych chi am iddyn nhw gyfathrebu ar lafar gan ddefnyddio'r meicroffon neu drwy'r swyddogaeth sgwrsio? Bydd gwneud hyn yn glir yn helpu myfyrwyr i wybod pryd a sut i ofyn neu ateb cwestiynau, neu gymryd rhan mewn unrhyw weithgareddau neu drafodaeth.
Mae hyn hefyd yn bwysig yn ystod tasgau grŵp neu sesiynau adborth unigol; am ba hyd y gall pob myfyriwr siarad? Gall hyn helpu i sicrhau nad yw myfyrwyr yn rhuthro a'u bod nhw’n gyfarwydd â'r hyn a ddisgwylir ganddyn nhw.
Cynefino â dysgu ar-lein
Gwiriwch gyda'ch myfyrwyr os ydyn nhw'n gallu eich gweld chi a'ch clywed chi'n iawn. Efallai y bydd angen i chi wirio eich gosodiadau fideo a sain. Gall rhoi amser i fyfyrwyr ymgynefino â dysgu ar-lein eu helpu nhw i fagu hyder. Ydyn nhw'n gwybod sut i ddad-fudo? Ydyn nhw'n gwybod sut i droi eu camerâu ymlaen? Ydyn nhw'n gwybod sut i ddefnyddio'r swyddogaeth sgwrsio? Gall darparu rhywfaint o arweiniad ar-lein helpu gyda hyn.
Efallai y bydd rhai myfyrwyr am gadw eu camerâu i ffwrdd am resymau personol. Bydd gwneud myfyrwyr yn ymwybodol o bryd y byddwch chi’n gofyn iddyn nhw droi eu camerâu ymlaen yn bwysig, yn eu helpu i gynllunio ymlaen llaw, a sicrhau eu bod nhw’n ymuno o amgylchedd priodol. Syniad gweithgaredd polion isel ar gyfer annog camerâu ymlaen, yw defnyddio gweithgaredd helfa drysor: Yn gyntaf, un i ddod o hyd i wrthrych o amgylch y tŷ a dod ag e yn ôl ar y sgrin, neu ofyn i fyfyrwyr ddefnyddio strategaeth bwrdd gwyn bach, lle gofynnir i bawb ysgrifennu eu hateb ar ddarn o bapur a'i ddal i fyny at gamera.
Mewngofnodwch yn rheolaidd, gan roi cyfle i fyfyrwyr wirio dealltwriaeth neu bryderon technegol. Er enghraifft, efallai y byddan nhw’n rhy swil i ddweud na allan nhw weld eich sgrin chi mwyach neu eich clywed chi. Bydd gwneud hyn yn drefn arferol yn rhoi amser a hyder i fyfyrwyr godi unrhyw bryderon. Heb y gwiriadau hyn, gellir gadael myfyrwyr ar ôl yn hawdd ac yn gyflym iawn.
Rhowch ddigon o amser i fyfyrwyr ymateb. Gall eistedd yn dawel deimlo'n anghyfforddus ond efallai bod eich myfyrwyr yn dal i geisio dod o hyd i'r botwm dad-fudo neu'n cymryd amser i feddwl am eu hateb. Mae angen i chi hefyd ystyried rhoi amser i fyfyrwyr deipio eu hateb os ydyn nhw'n defnyddio'r swyddogaeth sgwrsio yn Teams er enghraifft.
Helpwch eich myfyrwyr i ddod i'ch adnabod chi, ac i adnabod ei gilydd drwy gyflwyno gweithgareddau torri’r iâ. Gall hyn helpu i adeiladu ymdeimlad o berthyn ymhlith eich carfan. Mae model cam 5 Gilly Salmon yn fframwaith defnyddiol, sy'n dechrau gyda gweithgareddau polion isel ac sy’n cronni oddi yno.
Osgowch flinder ar-lein. Gellir osgoi hyn trwy ddefnyddio gweithgareddau rhyngweithiol i osgoi dysgu goddefol, yn ogystal â seibiannau digonol. Peidiwch ag anghofio rhoi amser i ffwrdd o'r sgrin i'ch myfyrwyr!
Creu’r naws
Dechreuwch fel rydych chi'n bwriadu symud ymlaen. Gall gosod disgwyliadau clir ar y dechrau osod y naws ar sut rydych chi'n bwriadu parhau â'ch sesiynau dysgu ar-lein. Efallai yr hoffech chi ystyried cynnwys myfyrwyr yn y sgwrs hon, gan roi ymdeimlad o berchnogaeth iddyn nhw ar rai o'r disgwyliadau. Gallwch chi hefyd goladu'r disgwyliadau i boster, fel yr enghraifft hon gan Grŵp Ymchwil Flynn: Sgyrsiau ar-lein: Awgrymiadau ar gyfer cyfranogwyr.
Gweithgaredd
Caniatewch 5 munud ar gyfer y gweithgaredd hwn.
Cwrdd â Danny, sy'n paratoi i ddysgu cwrs ar-lein ar Seicoleg ar gyfer myfyrwyr israddedig. Wrth i Danny gynllunio ar gyfer y sesiynau sydd ar ddod, mae'n adfyfyrio ar bwysigrwydd darparu addysgu ar-lein effeithiol a rheoli ystafell ddosbarth er mwyn sicrhau profiad dysgu cadarnhaol i'w fyfyrwyr.
Mae Danny yn gwybod bod angen gosod disgwyliadau a chanllawiau clir i fyfyrwyr o ddechrau'r cwrs. Yn ogystal, mae Danny yn ymwybodol o'r angen i wirio gyda'i fyfyrwyr yn rheolaidd. Mae'n bwriadu gwneud y sesiynau gwirio hyn yn rheolaidd i roi cyfle i fyfyrwyr godi unrhyw bryderon neu gwestiynau sydd ganddyn nhw.
Ar ben hynny, mae Danny yn cydnabod pwysigrwydd darparu digon o amser i fyfyrwyr ymateb yn ystod gweithgareddau a thrafodaethau rhyngweithiol. Mae'n deall y gall dysgu ar-lein deimlo'n llethol i rai myfyrwyr, felly mae'n bwriadu eu cynefino â’r amgylchedd ar-lein trwy ddarparu arweiniad a chymorth ar ddefnyddio offer a nodweddion ar-lein.
Wrth i Danny baratoi ar gyfer ei sesiynau ar-lein, mae'n ymwybodol o osgoi blinder ar-lein trwy ymgorffori gweithgareddau rhyngweithiol, darparu seibiannau digonol, ac annog myfyrwyr i gymryd amser i ffwrdd o'r sgrin. Mae hefyd yn deall pwysigrwydd creu amgylchedd dysgu cydweithredol lle mae myfyrwyr yn teimlo eu bod wedi'u grymuso ac yn cymryd rhan yn eu dysgu.
1. Beth dylai Danny ei flaenoriaethu ar ddechrau'r cwrs er mwyn sicrhau cyfathrebu clir â myfyrwyr?
a. Darparu rhestrau darllen helaeth
b. Pennu disgwyliadau a chanllawiau myfyrwyr
c. Hepgor cyfleoedd ar gyfer adborth
d. Osgoi problemau technegol
2. Pam mae'n bwysig i Danny wirio gyda'i fyfyrwyr yn rheolaidd yn ystod sesiynau ar-lein?
a. Rhoi digon o amser i fyfyrwyr ymateb
b. Sicrhau bod myfyrwyr yn gallu ei weld a'i glywed yn iawn
c. Er mwyn osgoi blinder ar-lein
d. Darparu cyfleoedd ar gyfer dysgu goddefol
3. Sut gall Danny helpu myfyrwyr i ymgynefino â'r amgylchedd dysgu ar-lein?
a. Trwy hepgor gweithgareddau rhyngweithiol
b. Trwy gynnwys myfyrwyr wrth osod disgwyliadau clir
c. Trwy osgoi tasgau grŵp a sesiynau adborth unigol
d. Trwy ddarparu arweiniad a chymorth ar ddefnyddio offer ar-lein

Canllawiau a pholisi’r brifysgol
Trawsgrifiad fideo
Gwen Couch, Cynghorydd Sgiliau Digidol: Mae dechrau ar y daith tuag at addysgu yn cynnwys cyfoeth o gyfleoedd ac mae’n ddealladwy bod angen rhai canllawiau i sicrhau’r profiad gorau un i bawb sy’n rhan ohoni. Meddyliwch am yr adran hon fel eich canllaw cyfeillgar trwy’r polisïau a’r gweithdrefnau a fydd yn cefnogi eich ymdrechion addysgu.
Yma, rhoddwn i chi restr o bolisïau addas ynghyd ag esboniadau o’r hyn y bydd angen i chi fod yn ymwybodol ohono, o uniondeb academaidd i hygyrchedd digidol. Cynlluniwyd y canllawiau hyn i’ch grymuso chi, gan ddarparu fframwaith a fydd yn eich galluogi i arloesi ac ysbrydoli.
Gadewch i ni edrych ar y canllawiau hyn gyda meddwl agored, gan ddeall eu bod yma i’n helpu i greu amgylchedd dysgu saff, effeithiol a chyfoethog i bawb.
Safonau Dysgu ac Addysgu Digidol
Mae'r Safonau Addysgu a Dysgu Digidol yn darparu safonau a chanllawiau ar gyfer addysgu a dysgu digidol effeithiol, gan gynnig cyngor a chymorth ymarferol i helpu aelodau newydd a phrofiadol o staff i wella arferion addysgu cyfunol ac ar-lein. Mae'n cynnwys rhestrau gwirio, arferion da, ac offer technoleg ar gyfer addysg ar-lein o safon.
Hawlfraint
Mae Polisi Hawlfraint Y Drindod Dewi Sant yn berthnasol i addysgu ar-lein drwy arwain y defnydd o adnoddau trwyddedig, deunydd trydydd parti, ac eithriadau hawlfraint.
Mae rhagor o wybodaeth a chymorth sy'n benodol i addysgu a dysgu ar gael ar y fewnrwyd, gyda chyngor ac arweiniad ar ddefnyddio adnoddau wrth addysgu ar-lein: Hawlfraint i Staff
Polisi recordio darlithoedd
Mae polisi recordio darlithoedd y Brifysgol yn ymdrin â phryd a sut y gellir cofnodi darlithoedd, pwy all gael mynediad atyn nhw, a'r rheolau ar gyfer defnyddio'r recordiadau. Mae hefyd yn ymdrin â hawliau myfyrwyr, a'r hyn y mae angen i chi fod yn ymwybodol ohono o ran diogelu data.
Amgylchedd dysgu rhithwir (Moodle)
Yn ddarlithydd yn Y Drindod Dewi Sant, mae eich cyfrifoldebau allweddol yn yr Amgylchedd Dysgu Rhithwir (ADRh) yn cynnwys sicrhau bod deunyddiau'r cwrs yn gywir ac yn gyfredol, bod cynnwys yn hygyrch, ymgysylltu â myfyrwyr trwy drafodaethau ac adborth, a chadw at safonau hawlfraint a'r Gymraeg (pan fo'n berthnasol) ar gyfer amgylchedd dysgu ar-lein o ansawdd uchel.
Os hoffech chi gael cymorth pellach ar ddatblygu eich tudalennau Moodle ar gyfer dysgu ar-lein effeithiol, cysylltwch â DysguDigidol@pcydds.ac.uk. Ar gyfer unrhyw ymholiadau technegol, e-bostiwch Moodle@pcydds.ac.uk.
Polisi rhestr adnoddau ar-lein
Gall rhestr ddarllen / adnoddau dda alluogi myfyrwyr i reoli eu darllen yn fwy effeithiol, datblygu eu sgiliau ymchwil annibynnol, gwella eu dysgu a'u dealltwriaeth o bwnc a chodi cyfraddau boddhad myfyrwyr. Am gyngor ac arweiniad ar sut i ddylunio a gweithredu eich rhestr adnoddau ar-lein, ewch i'r Fewnrwyd, lle gallwch chi ddod o hyd i'r polisi a rhai awgrymiadau defnyddiol ar sut i ddechrau: Rhestrau Adnoddau Ar-lein.
Hygyrchedd
Mae'n ofynnol yn gyfreithiol i'r Brifysgol fodloni safonau hygyrchedd ar ei gwefannau, mewnrwydi a chymwysiadau symudol, gan gynnwys Moodle.
Rhaid i unrhyw aelod o staff sy'n creu cynnwys sydd ar gael ar-lein gan fyfyrwyr, staff neu randdeiliaid eraill ymgymryd â'r hyfforddiant ar-lein gorfodol hwn: Creu cynnwys hygyrch. Bydd yr hyfforddiant hwn yn rhoi'r wybodaeth a'r sgiliau y mae eu hangen arnoch i allu creu cynnwys sy'n hygyrch ac sy'n bodloni gofynion cyfreithiol i ddarparu amgylchedd mwy cynhwysol.
Diogelu data
Ymgyfarwyddwch â'r polisi diogelu data, a'r hyn y mae angen i chi fod yn ymwybodol ohono wrth ddefnyddio technoleg a llwyfannau ar-lein yn eich addysgu. Er enghraifft, deall pa wybodaeth sydd i'w chasglu am eich myfyrwyr (os o gwbl), a sut mae'n cael ei defnyddio. Ydy’r rhain yn cydymffurfio â'n safonau? Os bydd amheuaeth, gwiriwch bob amser cyn defnyddio unrhyw lwyfannau trydydd parti nad ydynt yn cael eu cefnogi gan y brifysgol.
Camymddwyn academaidd
Mae gonestrwydd academaidd yn rhan hanfodol o bob gradd. Bydd y polisi Camymddygiad Academaidd yn eich helpu i ddeall sut mae ymchwiliadau camymddygiad academaidd Y Drindod Dewi Sant yn gweithio a sut maen nhw’n berthnasol i fframwaith rheoleiddiol cyffredinol y Brifysgol.
Yn ogystal â'r polisi, mae nifer o adnoddau ar gael, i'ch helpu mewn ymchwiliadau ac i'ch cefnogi i egluro ac annog uniondeb academaidd gyda myfyrwyr, yn y gofod staff camymddygiad academaidd: Swyddfa Academaidd - Camymddwyn Academaidd. 
Deallusrwydd artiffisial (AI) cynhyrchol
Mae'r canllaw AI Cynhyrchol  ymdrin â beth yw AI Cynhyrchol, beth yw rhai o fanteision a heriau ei ddefnyddio, a beth yw'r goblygiadau data, cyfreithiol a moesegol. Mae hefyd yn rhestru rhai o'r atebion AI Cynhyrchol sydd ar gael, sut i gael mynediad atyn nhw ac yn darparu dolenni at adnoddau a hyfforddiant pellach.


Cymorth pellach
Trawsgrifiad fideo
Emma Jones, Technolegydd Dysgu Digidol: Wrth i ni ddod i ddiwedd y cwrs, hoffwn eich atgoffa nad ydych ar ben eich hun ar eich taith addysgu ar-lein. Nod yr adran hon yw rhoi i chi drosolwg cynhwysfawr o’r holl ffynonellau cymorth sydd ar gael i chi. P’un a oes arnoch angen cymorth technegol, cyngor pedagogaidd, neu rywun i archwilio syniadau gyda nhw, mae adnoddau a thimau ar gael sy’n barod i’ch helpu.
Gwnewch yn fawr o’r cymorth sydd ar gael, a chofiwch, mae estyn allan yn gam tuag at gyfoethogi eich dull addysgu a chyfoethogi profiad dysgu eich myfyrwyr. Rydych yn rhan o gymuned sy’n gwerthfawrogi cydweithio a chymorth, felly gadewch i ni wneud yn fawr o’r cyfleoedd hyn gyda’n gilydd.
Gyda’n gilydd, gallwn oresgyn unrhyw her a pharhau i dyfu fel addysgwyr. Diolch am eich ymroddiad, gadewch i ni ddal ati i drafod.
Tîm Dysgu Digidol
Gall y Tîm Dysgu Digidol helpu staff i ddylunio a chyflwyno cyrsiau ar-lein deniadol, gan ddefnyddio ystod o offer a llwyfannau digidol.
· Tudalen fewnrwyd Tîm Dysgu Digidol
· E-bost: DysguDigidol@pcydds.ac.uk 
Tîm Sgiliau Digidol
Gall y Tîm Sgiliau Digidol helpu staff a myfyrwyr i ddatblygu eu sgiliau a'u hyder digidol, gan ddarparu hyfforddiant a chymorth ar wahanol raglenni meddalwedd a llwyfannau ar-lein.
· Gwefan DigiCentre
· E-bost: SgiliauDigidol@pcydds.ac.uk 
· Trefnwch apwyntiad gyda Chynghorydd Sgiliau Digidol
Gwasanaethau TG
Gall gwasanaethau TG helpu staff gydag unrhyw faterion neu anawsterau technegol y gallen nhw ddod ar eu traws wrth addysgu ar-lein, megis defnyddio’r brifysgol, sefydlu fideo-gynadledda, neu ddatrys problemau caledwedd.
Desg Wasanaeth TG 
Llyfrgell
Gall y Llyfrgell helpu staff i gyrraedd a defnyddio adnoddau ar-lein ar gyfer addysgu ac ymchwil, megis e-lyfrau, cyfnodolion, cronfeydd data a'r cyfryngau. Gall y Llyfrgell hefyd ddarparu arweiniad ar gyfeirnodi, llên-ladrad, a mynediad agored.
Llyfrgell ac Adnoddau Dysgu 
Swyddfa academaidd
Mae'r Swyddfa Academaidd yn darparu cymorth i fyfyrwyr a staff gyda materion academaidd, megis rheoliadau, achosion myfyrwyr, dilysu rhaglenni a chynllunio, arolygon a dysgu ac addysgu.
Tudalen Fewnrwyd y Swyddfa Academaidd 

